
Н А Р Е Д Б А  № 3
ЗА ПРЕМЕСТВАЕМИТЕ ОБЕКТИ, 

ЗА РЕКЛАМНИТЕ, ИНФОРМАЦИОННИТЕ И МОНУМЕНТАЛНО-ДЕКОРАТИВНИ ЕЛЕМЕНТИ И ЗА РЕКЛАМНАТА ДЕЙНОСТ НА ТЕРИТОРИЯТА НА ОБЩИНА БЯЛА

(Приета с Решение № 655 по Протокол № 61/30.05.2019 г. на Общински съвет Бяла, 

 изм. и доп. с Решение № 80 по протокол № 10/29.05.2020г. на Общински съвет Бяла, изм. и  доп. с Решение №341 по протокол №28/31.07.2025 г. на Общински съвет Бяла)
БЯЛА 
НАРЕДБА № 3  ЗА ПРЕМЕСТВАЕМИТЕ ОБЕКТИ, ЗА РЕКЛАМНИТЕ, ИНФОРМАЦИОННИТЕ И МОНУМЕНТАЛНО-ДЕКОРАТИВНИ ЕЛЕМЕНТИ И ЗА РЕКЛАМНАТА ДЕЙНОСТ НА ТЕРИТОРИЯТА НА ОБЩИНА БЯЛА

СЪДЪРЖАНИЕ

ЧАСТ ПЪРВА Преместваеми обекти, рекламни, информационни и монументално- декоративни елементи 


Глава първа Общи положения

Глава втора Преместваеми обекти


Раздел І Видове преместваеми обекти 


Раздел ІІ Изисквания към преместваемите обекти


Раздел ІІІ Схеми за поставяне на преместваеми обекти


Раздел ІV Ред за поставяне и ползване на преместваеми обекти 
Раздел V Елементи на градското обзавеждане 


Глава трета Рекламни елементи


Раздел І Общи положения


Раздел ІІ Изисквания към рекламните елементи


Раздел ІІІ Схеми за поставяне на рекламните елементи


Раздел ІV Ред за поставяне и ползване на рекламни елементи

Глава четвърта Информационни елементи


Раздел І Фирмени надписи


Раздел ІІ Фирмени информационно- указателни табели. Фирмени тотеми


Раздел ІІІ Временни информационни елементи

Глава пета Обществени информационни и монументално- декоративни елементи
Раздел І Обществени информационни елементи
Раздел ІІ Монументално- декоративни
ЧАСТ ВТОРА Рекламна дейност на територията на Община Бяла
Глава шеста Общи положения

Глава седма Осъществяване на рекламно дейност


ЧАСТ ТРЕТА Административно- наказателни разпоредби
Допълнителни разпоредби
Преходни и заключителни разпоредби

НАРЕДБА № 3  ЗА ПРЕМЕСТВАЕМИТЕ ОБЕКТИ, ЗА РЕКЛАМНИТЕ, ИНФОРМАЦИОННИТЕ И МОНУМЕНТАЛНО-ДЕКОРАТИВНИ ЕЛЕМЕНТИ И ЗА РЕКЛАМНАТА ДЕЙНОСТ НА ТЕРИТОРИЯТА НА ОБЩИНА БЯЛА

ЧАСТ ПЪРВА

ПРЕМЕСТВАЕМИ ОБЕКТИ, РЕКЛАМНИ, ИНФОРМАЦИОННИ И МОНУМЕНТАЛНО-ДЕКОРАТИВНИ ЕЛЕМЕНТИ 

ГЛАВА ПЪРВА
ОБЩИ ПОЛОЖЕНИЯ
Чл.1. Тази наредба определя условията и реда за поставяне и премахване на преместваеми обекти, рекламни, информационни и монументално- декоративни елементи на територията на Община Бяла.
Чл.2. Преместваемите обекти, рекламни, информационни и монументално- декоративни елементи на градското обзавеждане по тази наредба не представляват недвижими имоти по чл. 110 от Закона за собствеността, не се нанасят в кадастралната карта, не се записват в кадастралните регистри, а за удостоверяване на правото на собственост или на други права върху тях не се съставят или издават актове, подлежащи на вписване в имотния регистър.

Чл.3. Разпоредбите на тази наредба важат съответно и за поставянето на преместваеми обекти, рекламни, информационни и монументално- декоративни елементи към временни открити паркинги, пазари за сергийна търговия, детски и спортни площадки и други подобни открити обекти, разрешени по реда на чл. 55 от Закона за устройство на територията.

Чл.4.(1) Преместваемите обекти, рекламни, информационни и монументално- декоративни елементи трябва да отговарят на устройствените и строителните правила за безопасност и за формиране на благоприятна жизнена среда и добър естетически облик на Община Бяла.
(2) Схемите за поставяне на преместваеми обекти, рекламни, информационни и монументално- декоративни елементи на градското обзавеждане се съгласуват помежду си, като преимуществено положение имат схемите за поставяне на елементи на градското обзавеждане.
ГЛАВА ВТОРА

ПРЕМЕСТВАЕМИ ОБЕКТИ

Раздел І
Видове преместваеми обекти
Чл.5. / изм. и доп. с Решение № 80 по протокол № 10/29.05.2020г. / Преместваеми са обектите, поставени в поземлени имоти въз основа на разрешение за поставяне по реда на тази наредба, които служат за увеселителни обекти, за административни, търговски и други обслужващи дейности и за временно обитаване при бедствия.

Чл.6.(1) Според срока, за който се издава разрешение за поставяне, преместваемите обекти могат да бъдат:
1. Годишни- за срок до 3 (три);
2. Сезонни- функциониращи от 01 май до 30 октомври всяка година;

3. Кратковременни- разположени по схема, която се одобрява във връзка с предвиждане на градски празници, чествания, изложения, презентации, промоции, атракционни тържества и др. обществени прояви, за не повече от 14 дни за едно събитие;

(2) По вид преместваемите обекти могат да бъдат:

1. Павилиони. 
2. Подиуми;

3. Навеси, не по- ниски от 2,50 м. от нивото на терена;

4. Елементи на градско обзавеждане- спирки на градския транспорт, пейки, други трайни поставени елементи на обществената инфраструктура, детски атракционни съоръжения и други;

5. / изм.  с Решение № 80 по протокол № 10/29.05.2020г. /  Други обекти, по смисъла на чл.56, ал.1 от ЗУТ;

6. Палатки, шатри, тенти и други конструкции, в които се извършва търговска дейност;
7. Слънцезащитни съоръжения;
8. Автомати за топли или безалкохолни напитки и пакетирани захарни изделия и закуски;
9. Детски атракционни съоръжения.
(3) Преместваемите обекти могат да бъдат предназначени за продажба на стоки и услуги:

1. Кафе и закуски – в съответствие със санитарните изисквания; 
2. Печатни произведения;

3. Произведения на художествените занаяти;

4. Цветя;

5. Пакетирани хранителни стоки, цигари и алкохол;

6. Ядки;

7. Сладолед;

8. Плодове и зеленчуци;

9. Билети и фишове;

10. Стоки, свързани с честване на празници;

11. Услуги от занаятчийски характер;

12. Атракционни обекти (циркове, колички и други);

13. Промишлени стоки;

14. Модулни тоалетни;

15. Модулни автомивки; 
16. Тото пунктове
17. Преместваеми обекти и съоръжения за здравно и санитарно- хигиенно обслужване, за водоспасителна и спортно- развлекателна дейност и за бързо хранене;

18. Преместваеми обекти и съоръжения на юридически лица, необходими във връзка с изпълнението на подписани с Община Бяла договори за текущо поддържане, почистване и/ или озеленявдане на територията на общината- фургони за инвентар и други подобни. Описаните обекти не могат да бъдат използвани за осъществяване на търговска дейност. Размерът на ползваните площи се определя от главния архитект на Община Бяла.

(4) / Нова с Решение № 80 по протокол № 10/29.05.2020г. / По своя характер преместваемите обекти могат да бъдат:


1. С унифициран дизайн – промишлен продукт, предназначен за серийно производство;

2. С индивидуален дизайн – предназначени за единично производство.

Раздел ІІ
Изисквания към преместваемите обекти
Чл.7. (1) Преместваемите обекти трябва:

1. да отговарят на нормите за безопасност;

2. да се поддържат в добро състояние;

3. да не са поставени в нарушение на настоящата наредба и действащото законодателство; 

4. да не затрудняват достъпността и проходимостта на градската среда;

5. да не нарушават условията за обитаване;
6.да не застрашават безопасността на движението по улиците;

7.да не препятстват нормалното ползване на съседни сгради, преместваеми обекти и рекламно- информационнни елементи;

8.да имат естетически външен вид;

9.да не са поставени върху части от входовете на жилищни или обществени сгради и в подпокривни пространства;
(2)  Преместваемите обекти следва да отговарят на следните изисквания:

1. да бъдат изработени от метална или друга носеща конструкция и алуминиеви или ПВЦ профили, цвят бял, покрити с устойчиво на атмосферните условия за района покритие и покривно покритие, устойчиво на обичайните атмосферни въздействия- поликарбонатни плоскости, битумни керемиди, метални керемиди и др.подобни,  като това не се отнася за атракционни обекти и за преместваемите обекти, разположени на територии извън границите на населените места.
2. / изм.  с Решение № 80 по протокол № 10/29.05.2020г. / Максималната площ на преместваемите обекти, разрешени по тази наредба, е 100,00 кв. м, като това не се отнася за атракционни обекти и за преместваемите обекти, разположени на територии извън границите на населените места.
Чл.8. Всеки собственик на преместваем обект е длъжен да отбележи на видно място върху обекта издаденото разрешение за поставяне. 
Чл.9. Преместваемите обекти могат да бъдат заявени за поставяне по реда на тази наредба въз основа на:

1. общински типов проект, съгласно Приложение №1.
2. индивидуални проекти.
Чл.10.(1) Общинският типов проект е одобрен от главния архитект на Община Бяла.

 (2) Общинският типов проект е общинска собственост и е общодостъпен. Той се предоставя при поискване на всяко лице, което иска да изработи или постави преместваем обект, срещу заплащане на направените административни разходи за подготовка на копие на проекта.

(3) Общинският типов проект е задължителен за всички преместваеми обекти с площ до 10 кв.м., без значение къде са разположени, освен ако заявителят не желае да му бъде одобрен индивидуален проект.
Чл.11. Преместваемите обекти, които не са по типовия проект, са с индивидуални проекти. 

Раздел ІІІ

Схеми за поставяне на преместваеми обекти
Чл.12.(1) / изм. с Решение № 80 по протокол № 10/29.05.2020г. / Преместваемите обекти се разполагат въз основа на схема за поставяне, одобрена от  Главния архитект на Община Бяла. Схемата за поставяне на преместваеми обекти в общински имоти, които ще се използват от общината се изготвя служебно от служители от Отдел „Благоустройство на територията и гражданска регистрация на населението”. За всички останали случаи схемата за поставяне и проекта за съответния обект се изготвя от правоспособен проектант и се одобрява от главния архитект на общината.
(2) / изм. с Решение № 80 по протокол № 10/29.05.2020г. / Схемите за поставяне на преместваеми обекти върху държавни и общински имоти се одобряват от Главния архитект на Община Бяла. Схемите за преместваемите обекти в паркове и градини се одобряват по реда на чл.62, ал.9 от ЗУТ.
(3)  / отм. с Решение № 80 по протокол № 10/29.05.2020г. / 
(4) За държавните имоти, схемата за поставяне се  одобрява след съгласуване със съответната централна администрация, която стопанисва имота, а в останалите случаи- с областния управител.

(5) Със схемите за поставяне се определя пространственото разположение на преместваемите обекти, техният вид, размер и функция.

(6) Изменения в схемите за поставяне се правят по реда на създаването им.

Чл.13.(1) / изм. и доп. с Решение № 80 по протокол № 10/29.05.2020г. /  Схемите за поставяне на преместваеми обекти се изработват върху актуална кадастрална основа и скица от регулационен план.
(2) Отстоянията на обектите от сградите и от регулационни и имотни граници се определят със скицата по ал.1 съобразно правилата за строежи по Закона за устройство на територията и Наредба №7/22.12.2003 г. за правила и нормативи за устройство на отделните видове територии и устройствени зони.

(3) Схемите за поставяне се изработват върху магнитен носител и се разпечатват в мащаб 1:500 (1:200).
Чл.14. Всички схеми за поставяне на преместваеми обекти са публични и се съхраняват в Община Бяла.
Раздел ІV

Ред за поставяне и ползване на преместваеми обекти
Чл.15.(1) Поставянето на преместваемите обекти се извършва въз основа на разрешение за поставяне.
(2) Искането за издаване на разрешение за поставяне на преместваеми обекти се отправя до главния архитект на Община Бяла.
(3) Искането за разрешение за поставяне може да се отправя от:

1. собственика на имота;

2. лице с писмен договор със собственика на имота или с изрично писмено съгласие (нотариално заверено) от собственика на имота;
3. един от съсобствениците на имота с изрично писмено съгласие на останалите собственици на имота ( нотариално заверено);
(4) Когато имотът е държавна или общинска собственост, договорът по т.2 и т.3 на предходната алинея се сключва по реда на Закона за държавната собственост, съответно Закона за общинската собственост и подзаконовите нормативни актове по приложението им въз основа на одобрена схема за поставяне или на скица с указан начин на поставяне.

Чл.16.(1) За издаване на разрешение за поставяне на преместваеми обекти в поземлени имот физически или юридически лица се представят следните документи:

1. заявление по образец;

2. проектна документация;

3.  документ за собственост, договор със собственика на имота и/или съгласие от съсобствениците на имота ( нотариално заверено);
4. Единен идентификационен код или копия от документи, удостоверяващи, че юридическото лице има право по силата на закон да извърши стопанска дейност;

5. Документ за платена такса за издаване на разрешението;

 (2) Обем и съдържанието на проектната документация:

1. Архитектурна част

1.1. Ситуационно решение в М1: 500 или 1:200, изясняващо графично  и с коти разполагането на обекта в план, отстояния до прилежащите регулационни линии, до други преместваеми обекти, рекламни елементи и ограничители в градска среда (стълбове, шахти, дървета и др.), подходи, входове и рампи към прилежащи обществено- обслужващи или жилищни обекти с троен устройствен статут. В случаите, в които се изисква схема за поставяне, ситуационното решение се изработва в съответствие с одобрената схема, като се прилага копие от нея и се съгласува с експлоатиращите дружества на инженерната инфраструктура;

1.2 Разпределение, фасади и вертикални разрези в М 1:100; 

1.3 Обяснителна записка;

2.3 Други допълнителни материали (перспективи, макети, колажи и др. доказващи адаптиране на обекта в градска среда- по избор на проектанта);

3. Инженерна част

3.1 Конструктивен проект/ становище;

3.2 / нова  с Решение № 80 по протокол № 10/29.05.2020г. / Технологичен проект или технологично обзавеждане за обектите за търговия с храни (със или без подготовка);
3.3. / изм.  с Решение № 80 по протокол № 10/29.05.2020г. / Проект за ел. инсталации с указан начина на захранване;

3.4. / изм.  с Решение № 80 по протокол № 10/29.05.2020г. / Проект за ВиК и начин на захранване;
3.5  / изм.  с Решение № 80 по протокол № 10/29.05.2020г. / План за пожарна  безопасност;

3.6 / изм.  с Решение № 80 по протокол № 10/29.05.2020г. / План за безопасност и здраве, изготвен съгласно изискванията на Наредба № 2/22.03.2004 г. за минимални изисквания за здравословни и безопасни условия на труд при извършване на СМР; 

4. / нова  с Решение № 80 по протокол № 10/29.05.2020г. / В зависимост от вида на преместваемия обект се представят необходимите части за изясняване и илюстриране на преместваемия обект.
(3) За атракционните обекти (цирк, лунапарк, и други) следва да представят документ за техническо състояние по чл.56, ал.6 от ЗУТ.

(4) Проектната документация се подписва от лица с проектантска правоспособност.

Чл.17.(1) Разрешението за поставяне на преместваеми обекти се издава от главния архитект на Община Бяла, по одобрен образец, като в него задължително се посочват:
1. / изм. и доп. с Решение № 80 по протокол № 10/29.05.2020г. / Трите имена, единен граждански номер и постоянния адрес на физическите лица, съответно наименованието, единния идентификационен код, адреса на управление, правно- организационната форма и имената на представляващия на юридическите лица;

2. Собственикът на имота, в който се разрешава поставянето;

3. / изм. и доп. с Решение № 80 по протокол № 10/29.05.2020г. / Имотът и площта, която заема преместваемият обект;
4. Дължимата такса, определена съгласно решение на Общинския съвет;

5. Срокът, за който се разрешава поставянето;

6. Условията за експлоатация, поддръжка и хигиената на прилежащите площи;

7. Указания за типа и външния вид на преместваемия обект;

8. Предназначение.
(2) Разрешението се издава в14-дневен срок от подаване на заявлението и се връчва на заявителя по реда на АПК.
(3) Не се издава разрешение за поставяне на преместваеми обекти на лица:

1. Които не са представили всички необходими / изискуеми документи по чл. 16, ал. 1, респективно представените документи не отговарят на изискванията;

2. Подали заявление за позиция, която не е предвидена по одобрената схема за съответната година;
Чл.18.(1) Разрешение за поставяне на преместваеми обекти в частни имоти се издава за срока на договора, съгласието или споразумението със собственика на имота, но за не повече от три години.

(2) В случай на предсрочно прекратяване на договора или споразумението по ал.1, срокът на разрешението за поставяне се счита автоматично за изтекъл и обектите се премахват по ал.3.

(3) / изм. и доп. с Решение № 80 по протокол № 10/29.05.2020г. / Собственикът на преместваемия обект е длъжен за своя сметка да го премахне в седемдневен срок от датата на изтичане на срока на разрешението за поставяне и да възстанови терена в първоначалния му вид.
Чл.19.(1) / изм. и доп. с Решение № 80 по протокол № 10/29.05.2020г. / Лицата, получили разрешение за поставяне на преместваеми обекти по съответния ред, са длъжни да не променят предназначението им, да поддържат в добър вид обектите и пространствата около тях, да осигуряват безопасни условия за тяхната експлоатация, да ги демонтират и премахнат след изтичане на срока на разрешението за поставяне и да възстановят терена в първоначалния му вид. 

 (2) Лицето, на което е издадено разрешение за поставяне на преместваем обекти върху имот общинска собственост, няма право да преотдава и/ или преотстъпва площите, върху които му е разрешено поставяне на обекта, нито самия обекти на други лица, под каквато и да е форма (сключване на договор за съвместна дейност, наем, лизинг, възмездно прехвърляне или други  правно-технически форми). Ограничението не се отнася за обектите, разположени на концесионна територия, за които се прилагат разпоредбите на съответния концесионен договор и обектите в частни имоти.
Чл.20. Промяна във вида и местоположението на разрешени преместваеми обекти може да се извърши с ново разрешение по реда на тази наредба.
Чл.20а. Когато няма промяна във вида, местоположението, собствеността и други обстоятелства на разрешени преместваеми обекти, след изтичане на срока по чл.6,ал. 1, ново разрешение за поставяне се издава по реда на тази наредба след подаване на Декларация за липса на промяна в обстоятелствата и представяне на документите по чл.16, ал.1,т.1,т.3 и т.5 и ал. 3 от настоящата Наредба.

Раздел V

Елементи на градското обзавеждане
Чл.21.(1) Елементи на градското обзавеждане по смисъла на тази наредба са дизайнерски продукти, въведени в серийно производство, предназначени за некомерсиална функция.
(2) Елементите на градското обзавеждане са:
1. Система транспорт- обхваща неподвижния сектор на транспорта- спирка на транспорта и съпътстващи елементи- спирков знак, информационно колонка, спирков навес, маршрутна карта, пейка и кошче за отпадъци;

2. Пунктове за наблюдение и контрол на движението на КАТ;

3. Система съобщения- телефонни кабини и пощенски кутии;

4. Система сметосъбиране- кошчета за отпадъци, контейнери за битови отпадъци и контейнери за разделно събиране на отпадъци;

5. Система осветление – функционално и художествено- декоративно осветление;

6.Система рекреация, спорт и озеленяване- пейки, кашпи и съдове за озеленяване, декоративни пластики и монументи;
7.Система обществена информация- информационно- указателни табели, чешми, фонтани, часовници, афишни колони (с височина на основата до 0,60м; размер на експозиционна площ до 12 кв.м), обществени информационни табла и други;
(3) Елементи на градското обзавеждане се допускат без ограничения, в зависимост от конкретните потребности.
(4) / изм. с Решение № 80 по протокол № 10/29.05.2020г. / Решение за поставяне на елементи на градското обзавеждане се издава само в обществени и/или общодостъпни пространства въз основа на схема за поставяне, изработени по реда, предвиден за преместваемите обекти.
(5) Разрешението за поставяне по ал. 4 може да бъде и за група елементи на градското обзавеждане.
(6) За издаване на разрешението за поставяне по ал. 4 не се събира такса.
(7) Срок за поставяне може да е по- дълъг от 3 години.
Глава трета

Рекламни елементи
Раздел І

 Общи положения
Чл.22.Рекламен елемент по смисъла на тази наредба е съоръжение със самостоятелна или полусамостоятелна конструкция, което се закрепва временно върху терен, сграда или друг имот и служи за носител на рекламна площ. Рекламните елементи са класифицирани по вид и параметри както следва: 
1. Реклама по калкани и върху покривни на сгради и обезопасителни мрежи на строителни обекти и обекти в ремонт;

2. Рекламни пана за залепяне на плакати (осветени или неосветени);
3. Билбордове, видеостени, екрани- Приложение №2;
4. Реклама за ниво партер (магазини, заведения и други обекти с обществено- обслужващи функции), като рекламите могат да заемат пространството до ниво подпрозоречен парапет на първи жилищен етаж, без да засягат прозоречни отвори на същия;

5. Реклама по градския транспорт- автобуси, таксита и по други елементи на градското обзавеждане;

6.  Шатри, автомобили с рекламна цел и платформи;

7. Други видове рекламно- информационнни елементи, по индивидуални проекти, одобрени от главния архитект на Община Бяла.
Раздел ІІ

Изисквания към рекламните елементи
Чл.23.(1) Рекламните елементи трябва:

1. да отговарят на нормите за безопасност;

2. да се поддържат в добро състояние;

3. да не затрудняват достъпността и проходимостта на градската среда;

4. да не са поставени в нарушение на настоящата наредба и на действащото законодателство;

5. да не застрашават безопасността на движението по улиците като закриват или наподобяват пътни знаци;

6. да не се поставят върху елементи от системата за регулиране на движението по пътищата;

7. да не се поставят върху съоръжения на инженерната инфраструктура или в сервитутната им зона по начин, нарушаващ изискванията за безопасност, препятстващ достъпа да тях или създаващ затрудняване за нормалната им експлоатация;

8. да не се поставят върху паметници и други елементи на декоративната пластика;

9. да не се поставят върху сгради публична общинска собственост, извършващи административни услуги;
10. да не се поставят върху дървета и всякакъв вид едроразмерна растителност;

11. да не се поставят върху ажурни огради с изключение на временни строителни и предпазни огради и в случай, определени по реда на чл.48, ал.2 от Закона за устройство на територията;
12. да не се поставят на територията на гробищни паркове и религиозни сгради;
13. да не излизат извън границите на поземления имот, в който са постановени;
14. да не се поставят върху алеи и тревни площи на паркове и градски градини;

15. да не закриват други рекламни елементи, елементи от архитектурния вид на сградите, търговски или друг вид обществен имот, както и да не се затруднява подхода към тях;

16. да бъдат изработени от трайни материали, устойчиви на вятър и други атмосферни условия, съгласно нормативните изисквания;

17. да представляват ажурни решения в случаите на покривна реклама;
18. да не се поставят върху сгради паметници на културата без съгласието на Национален институт за недвижимо културно наследство / НИНКН/;
19. да не ограничават правилата за достъпност на средата определена на НАРЕДБА № 4 от 1 юли 2009 г. за проектиране, изпълнение и поддържане на строежите в съответствие с изискванията за достъпна среда за населението, включително за хората с увреждания(Обн., ДВ, бр. 54 от 2009 г.; доп., бр. 54 от 2011 г.).
(2) Не се разрешава:

1 монтиране на рекламно- информационни елементи /РИЕ/ върху сграда, имот или съоръжение без писмено съгласие на техния собственик, а за сгради в режим на етажна собственост съгласно Закона за управление на етажната собственост (ЗУЕС).

2. Използването на светлинни символи или шрифтове надписи, прилагани като или наподобяващи елементи от системата за регулиране на движението, както и заслепяващи осветителни тела.

3. Рекламирането на:

а. забранени за употреба вещества или препарати с наркотично действие;

б. лекарствени средства, за които има забрана или ограничения, предвидени в специални нормативни актове;

в. стоки и услуги, чиято реклама е изрично забранена със закон.

4. Разполагането на РИЕ, които:

а. съдържат невярна или подвеждаща информация;

б. рекламират стоки и услуги, посредством твърдения за недостатъци на други стоки и услуги;

в. накърняват правата и доброто име на граждани и юридически лица;

г. пропагандират под каквото и да е форма омраза, насилие, расова, верска и етническа нетърпимост, религии и религиозни общности;

д. са с открито или недвусмислено порнографско съдържание.

(3) Всеки собственик или ползвател на рекламен елемент е длъжен да отбележи на видно място върху обекта името, адреса и телефона си, номера и датата на издаденото разрешение за поставяне, както и общински идентификационен номер за разположените обекти върху недвижимите имоти- общинска собственост.
Раздел ІІІ

Схеми за поставяне на рекламните елементи
Чл.24.(1) / изм. с Решение № 80 по протокол № 10/29.05.2020г. / Рекламните елементи се разполагат въз основа на схема за поставяне, одобрена от Главния архитект на Община. Схемата за поставяне на рекламни елементи в общински имоти се изготвя служебно от служители от Отдел „Благоустройство на територията и гражданска регистрация на населението”. За всички останали случаи схемата за поставяне и проекта за съответния обект се изготвя от правоспособен проектант и се одобрява от главния архитект на общината.

(2) / изм. с Решение № 80 по протокол № 10/29.05.2020г. / Схемите за поставяне рекламните елементи върху държавни и общински имоти се одобряват от Главния архитект на Община Бяла. Схемите за рекламните елементи в паркове и градини се одобряват по реда на чл.62, ал.9 от ЗУТ. 

(3) / отм. с Решение № 80 по протокол № 10/29.05.2020г. /  
(4) За държавните имоти, схемата за поставяне се одобрява след съгласуване със съответната централна администрация, която стопанисва имота, а в останалите случаи- с областния управител.
(5) Със схемата за поставяне се определя пространственото разположение на рекламните елементи и техния тип и вид.

(6) Изменения в схемите за поставяне се правят по реда на създаването им.

Чл.25.(1) Разполагането на рекламните елементи върху обекти държавна или частна собственост се извършва след съгласуване с лицата, упражняващи права на собственик, като се представи писмено съгласие от:

1. Съответната централна администрация, която стопанства имота, а в останалите случаи с Областния управител- за имотите държавна собственост;

2. Ръководителят на съответното предприятие, организация или други- за имотите притежавани от юридически лица;

3. Решение от общото събрани на собствениците, при сгради етажна собственост, при спазване изискванията на Закона на собствеността и ЗУЕС;

4. Собствениците на имота- за имоти частна собственост на физически лица;

5. За сгради, обявени за паметници на културата и след съгласуване с НИНКН.

Чл.26.(1) / изм. с Решение № 80 по протокол № 10/29.05.2020г. /  Схемите за поставяне на рекламни елементи се изработват върху актуална кадастрална основа и скица от регулационен план. 

(2) / отм. с Решение № 80 по протокол № 10/29.05.2020г. /  
(3) Схемите за поставяне се изработват върху магнитен носител и се разпечатват в мащаб 1:500 (1:200).
Чл.27. / изм. с Решение № 80 по протокол № 10/29.05.2020г. /  Всички схеми за поставяне на рекламни елементи са публични и се съхраняват в Община Бяла.

Раздел ІV

Ред за поставяне и ползване на рекламни елементи
Чл.28.(1) Поставяне на рекламни елементи се извършва въз основа на разрешение за поставяне, издадено от главния архитект на Община Бяла.
(2) Не се изисква разрешение за разлепване на безплатни обяви, афишни колонки, информационни табла и други съоръжения.
(3) Искането за разрешение за поставяне може да се отправя от:

1. собственика на имота;

2. лице с писмен договор със собственика на имота или с изрично писмено съгласие от собственика на имота;
3. един от съсобствениците на имота с изрично писмено съгласие на останалите собственици на имота.
(4) / изм. с Решение № 80 по протокол № 10/29.05.2020г. / Когато имотът е държавна или общинска собственост, договорът по т.2 и т.3 по предходната алинея се сключва по реда на Закона за държавната собственост, съответно Закона за Общинската собственост и подзаконовите нормативни актове по приложението им въз основа на одобрена схема за поставяне.
Чл.29.(1) За издаване на разрешение за поставяне на рекламни елементи в поземлени имот на физически или юридически лица се представят следните документи:

1. Заявление по образец;

2. Проектна документация- ситуационно решение, изработено от архитект- художник, дизайнер, фотограф и инженер; архитектурно и конструктивно решение в подходящ мащаб; предложение за електрическо захранване, обяснителна записка, снимки колажи и др., показващи адаптацията на рекламно- информационните елементи към прилежащата градска среда, изработени от правоспособни специалисти;
3. Документ за собственост, договор със собственика на имота и/или съгласие от съсобствениците на имота;
4. При сгради с режим на етажна собственост- съгласие от собствениците, дадено по реда на Закона за управление на етажната собственост, а за сгради, обявени за паметници на културата и след съгласуване с Национален институт за недвижимо културно наследство /НИНКН/;

5. Единен идентификационен код или копия от документи, удостоверяващи, че юридическото лице има право по силата на закон да извърши стопанска дейност;

6. Съгласуване със специализираните контролни и съгласувателни органи в зависимост от вида и местоположението на рекламния елемент;
7. Документ за платена такса за разрешението за поставяне.
(2) Проектната документация се подписва от лица с проектантска правоспособност и съдържа архитектурна и инженерна част.
Чл.30.(1) Разрешението за поставяне на рекламни елементи се издава от главния архитект на Община Бяла по одобрен образец, като в него задължително се посочват:

1. / изм. и доп. с Решение № 80 по протокол № 10/29.05.2020г. / Трите имена, единен граждански номер и постоянния адрес на физическите лица, съответно наименованието, единния идентификационен код, адреса на управление, правно- организационната форма и имената на представляващия на юридическите лица;

2. Собственика на имота, в който се разрешава поставянето;

3. / изм. и доп. с Решение № 80 по протокол № 10/29.05.2020г. / Имотът и площта, която заема рекламния елемент;

4. Дължимата такса, определена съгласно Наредба, приета от Общинския съвет;

5. Срокът, за който се разрешава поставянето;

6. Условията за експлоатация, поддръжка и хигиената на прилежащите площи;

7. Указания за типа и вид на рекламния елемент;

8. Декларираната от заявителя мощност за светещите реклами.
(2) Разрешението се издава в 14-дневен срок от подаване на заявлението и се връчва на заявителя по реда на АПК.

(3) Не се издава разрешение за поставяне на поставяне на рекламни елементи на лица:

1. Които не са представили всички необходими, респективно представените документи не отговарят на изискванията;

2. Подали заявление за позиция, която не е предвидена по одобрената схема за съответната година.
Чл.31.(1) Разрешение за поставяне на рекламни елементи се издава за срока на договора, съгласието или споразумението със собственика на имота, но за не повече от три години.

(2) В случай на предсрочно прекратяване на договора или споразумението по ал.1, срокът на разрешението за поставяне се счита автоматично за изтекъл и обектите се премахват по ал.3.

(3) / изм. с Решение № 80 по протокол № 10/29.05.2020г. / Собственикът на рекламните елементи е длъжен за своя сметка да ги премахне в седемдневен срок от датата на изтичане на срока на разрешението за поставяне и да възстанови терена в първоначалния му вид.
Глава четвърта

Информационни елементи
Раздел І

Фирмени надписи
Чл.32.(1) Фирмените надписи са информационни елементи, съдържащи само наименованието, търговската марка и/ или дейността на лице с конкретен обект и които се поставят в/ на недвижимия имот, в който се намира седалището или дейността на лицето.
(2) Изисквания към информационните елементи  същите като при рекламните елементи.

(3) Фирмените надписи могат да бъдат поставяни:

1. върху козирки, навеси и маркизи към партерните части на сградите непосредствено прилежащи към обекта, чиято функция обозначават;

2. вертикално или хоризонтално по фасадите на сградите, в които се осъществява дейността на лицето. 
(4) когато фирменият надпис е поставен върху козирки, навеси и маркизи на партерни помещения, той не може да ги надвишава повече от 1 м., както и да закрива отвори по фасади на сградата.

Чл.33.(1) Фирмените надписи се одобряват с инвестиционния проект за изграждане или  преустройство на обекта, който обозначават, от компетентния  за това орган.
(2) В случаите, когато поставянето на фирмени надписи не е свързано с изграждане или преустройство на даден обект, проектът на фирмения надпис се одобрява от главния архитект на Община Бяла, който издава и разрешението за поставянето. 

(3) Не се изисква одобрение за поставяне на фирмени надписи с размери до 0.25 кв. м, когато същите са поставени на нивото на партера и успоредно на стената.

Чл.34. Фирмените надписи са собственост на собствениците или ползвателите на обектите, за които са предназначени.

Чл.35.(1) Отговорни за редовността на надписи по смисъла на тази наредба са ползвателите на обектите, за които са предназначени.

(2) Фирмените надписи следва да бъдат свалени от ползващите ги лица в 3- дневен срок от прекратяването на съответната дейност на обекта.
Раздел ІІ
Фирмени информационно- указателни табели. Фирмени тотеми
Чл.36. Фирмени информационно- указателни табели обозначават определени обекти или дейности или упътвания към местонахождението им. Фирмената информационно- указателна табела може да съдържа само наименование (лого) на фирмата, адрес, указателна стрелка и обозначение за разстояние в цифри. Фирмената информационно- указателна табела не може да служи за излъчване на рекламни послания.
Чл.37.(1) Върху стълбове за улично осветление могат да се поставят само фирмени информационно- указателни табели по типов проект, утвърден от главния архитект на Община Бяла –Приложение №3.
(2) Не се разрешава поставяне на фирмени информационно- указателни табели върху дървета, над уличните платна и пътни знаци.

Чл.38. Фирмени информационно- указателни табели се поставят с разрешение на главния архитект на Община Бяла.

Чл.39.Фирменият тотем представлява индивидуален рекламен монументално- декоративен елемент, обозначаващ местонахождението на обекта.

(2) Фирмения тотем може да се постави само в непосредствена близост до обозначения имот- в границите на урегулирания поземлен имот, в който се намира.

(3) Поставянето на фирмен тотем може да бъде предвидено в инвестиционния проект за изграждане на обекта и да се допусне с общото разрешение за строеж, както и по отделни индивидуални проекти и разрешение за поставяне.
(4) Разрешенията за поставяне на фирмен тотем се издава от главния архитект на Община Бяла.
Раздел ІІІ

Временни информационни елементи
Чл.40. Временни информационни елементи съдържат информация, свързана с конкретни икономически, социални, културни, политически и спортни прояви с фиксирано времетраене, посочено в текста на изписаната информация. С такива елементи не могат да се рекламират стоки и услуги. Те се разполагат на одобрени от главния архитект места.
Чл.41. Временните информационни елементи се поставят за срок не по- дълъг от 14 дни въз основа на разрешение на главния архитект на Община Бяла.
Чл.42. Върху сгради могат да се поставят временни надписи за събития, които се осъществяват в сградата.

Чл.43. Не се разрешава ползването на дървета или друга растителност за закрепване във временни информационни елементи, както и излъчването на рекламни послания чрез временни рекламно- информационни елементи в полза на търговци, продукти и събития без връзка с конкретна проява.
Чл.44.Кметът на общината  може да разреши със заповед поставяне на временни информационни елементи в общински имоти, във връзка със събития от общинско, национално или международно значение с некомерсиален характер.

Чл.45. Временните информационни елементи се демонтират до три дни след изтичане на срока на разрешаването им от собственика или ползващото информацията лице.

Чл.46.(1) Плакати и други материали, свързани с провеждането на избори за органи на властта (агитационни материали), могат да се лепят само на определените за това места.

(2) Поставянето и премахването на плакати и други материали, свързани с провеждането на избори за органи на властта (агитационни материали), се извършва при спазване на разпоредбите на Изборния кодекс. 
Глава пета

Обществени информационни и монументално- декоративни елементи

Раздел І

Обществени информационни елементи
Чл.47. Обществените информационни елементи служат за разпространяване на обществена информация чрез информационно- указателни табели, афишни колони и обществени информационни табла.

Чл.48. Обществените информационни елементи са с типови проекти, утвърдени от главния архитект на общината.

Чл.49.(1) Информационно- указателни табели обозначават местонахождението на обществените обекти, изискване за спазване на определено поведение, наименования на улици, площади и др. или упътват към местонахождението на определен имот или дейност.

(2) Информационно- указателни табели се поставят от общинската администрация в публично градско пространство, както и безвъзмездно върху сгради, огради и други елементи, които не са общинска собственост.
Чл.50.(1) Афишните колони и обществените информационни табла служат за поставяне на безплатни съобщения на гражданите или за обществени културни, спортни, хуманитарни и други обществени прояви.

(2) Афишните колони и обществените информационни табла се поставят от общината в общински имоти въз основа на схема, одобрена по реда за поставяне на рекламни елементи. Афишните колони и обществените информационни табла са общинска собственост.

(3) Забранява се разлепването на афиши, плакати, листовки, некролози и други обществено информационни елементи по стълбовете за уличното осветление, електропреносната и електроразпределителната мрежа, контейнерите за събиране на твърди битови отпадъци, фасади на сгради, върху дървета и едроразмерна растителност както и на всякакви други непредвидени за целта места.

Чл.51. За премахване или увреждане по какъвто и да било начин на информационни елементи се налагат санкции по Част Трета.
Раздел ІІ

Монументално- декоративни
Чл.52.(1) Монументално- декоративните елементи служат за общо оформяне на градската среда и за обозначаване на значими събития за общината и за страната и не са предназначени да излъчват каквито и  да е било рекламни послания или да служат за търговска дейност.

(2) Главният архитект на общината разрешава по индивидуални проекти поставянето на монументално- декоративните елементи въз основа на Решение на Общински съвет.

Чл.53. За премахване или увреждане по какъвто и да е било начин на декоративно- монументалните елементи се налагат санкции по Част Трета.
ЧАСТ ВТОРА
Рекламна дейност на територията на Община Бяла
ГЛАВА ШЕСТА
ОБЩИ ПОЛОЖЕНИЯ
Чл.54.(1) Рекламната дейност по смисъла на тази наредба е всяко отправено рекламно послание към неограничен кръг адресати чрез градското пространство с цел да се стимулира реализация на стоки и услуги.
(2) Рекламно послание може да се съдържа в текст, изображение, обемна форма или друго визуално внушение, в т.ч. и провеждането на целеви мероприятия.

(3) Тази наредба не урежда обществени отношения свързани с осъществяване на рекламна дейност посредством електронни медии и печатни издания.
ГЛАВАСЕДМА
ОСЪЩЕСТВЯВАНЕ НА РЕКЛАМНА ДЕЙНОСТ
Чл.55.(1) Рекламната дейност по чл.54 се упражнява чрез следните рекламни средства:

1. рекламни елементи  по смисъла на чл. 22;
2. чрез рекламни превозни средства;
3. реклама по строежи;
4. художествени рекламни съоръжения;

5. чрез провеждане на целеви рекламни мероприятия, провеждани в публичните пространства за широко обществено ползване.
(2) Разпоредбите на този раздел намират съответно приложение при използването на фирмени надписи, фирмени информационно- указателни табели и временни информационни елементи по смисъла на Глава Четвърта на Част Първа.
Чл.56. (1) Рекламната дейност се осъществява при спазване на следните изисквания:

1. да не представлява реклама забранена със закон, както и да не накърнява общоприетите морални ценности;

2. рекламните послания да не съдържат, под каквато и да е форма, омраза, насилие, расова и етническа или политическа нетърпимост;

3. рекламните послания да не съдържат невярна или подвеждаща информация;
4. да не нарушава правилата за търговия и защита на потребителите;

5. да се използват форми и носители, отговарящи на нормативните изисквания за ползването им с такова предназначение;

6. рекламните послания да не са с текстове, изписани само на чужд език;

7. рекламните послания да не накърняват правата и доброто име и физически или юридически лица, както и да не представлява реклама на стоки и услуги посредством твърдения за недостатъци на други стоки и услуги.

(2) Всеки собственик или ползвател на рекламен елемент е длъжен да отбележи на видно място върху обекта името/ фирмата, адрес и телефон за контакт.

Чл.57. За извършване на рекламна дейност чрез рекламни елементи е необходимо последните да са поставени по реда на Глава Трета на част Първа от настоящата наредба.
Чл.58.(1) Извършването на рекламна дейност и реклама със специализирани рекламни автомобили или автомобили, оборудвани със съоръжения за носене на реклама, реклама от въздуха с летателни апарати, вкл. рекламни балони, се допуска въз основа на разрешение от Кмета на Община Бяла или на упълномощено от него лице.

(2) Престоят и паркирането на специализираните рекламни автомобили и такива, оборудвани със съоръжения за носене на реклама, се подчинява на общия режим. Не се разрешава престоя и паркирането да възпрепятства визуалното възприемане на други рекламни елементи или да затруднява подхода към търговски или друг обществен транспорт, както и да не препятства по никакъв начин движението на транспорта. Не се разрешава поставянето на автомобили и други предмети по тротоарите с рекламиране на дейност, услуги или стоки на находящи се в близост обекти.

(3) Изключение от забраните по ал.2 се допуска само при провеждане на мероприятия по Закона за събранията, митингите и манифестациите и други обществени събития- с разрешение на Кмета на Община Бяла.   
(4) Не се допуска при осъществяване на рекламна дейност със средствата по ал.1 да се използват светлинни и/или звукови сигнали, както и да се излъчват рекламни послания чрез звук, освен ако не е упоменато в разрешението на Кмета на Община Бяла по ал.1.   

Чл.59.(1) Кампанийната (акционна) реклама представлява организиране на представяне на стоки и/или търговска дейност чрез ревюта, хепънинги, промоции, раздаване на рекламни листовки, брошури, мостри и др.
(2) Кампанийната (акционна) реклама в публичните пространства за широко обществено ползване се разрешава със заповед на Кмета на Община Бяла за срок до един месец. С разрешението се определят местата и начина на извършване на дейност.

(3) Осъществяването на рекламна дейност чрез кампанийна реклама не може да нарушава обществения ред и спокойствието на гражданите, както и да се провежда в часовете между 22:00 часа и 08:00 часа.

Чл.60.(1) Художествените рекламни изображения представляват рисувани рекламни послания върху непокритите калкани стени на сгради или върху други естествени или изкуствени обекти.

(2) Художествените рекламни изображения не могат да се поставят върху фасади на сгради, в обхвата на улици, обществени паркинги и пътни платна.

(3) Художествените рекламни изображения се поставят с разрешение от главния архитект на Община Бяла.

Чл.61.(1) Рекламна дейност, извършвана чрез прожекционни апарати върху сгради и други естествени или изкуствени обекти, се допуска с решение на Кмета на Община Бяла или от упълномощено от него лице.

(2) Не се разрешава прожекционните апарати да се разполагат върху общински имот.

(3) Не се разрешава извършване на рекламна дейност чрез средствата по ал.1:

1. Върху жилищни сгради;

2. В непосредствена близост до жилищни сгради;

3. Без съгласие на собственика на сградата или обекта, върху който се прожектират рекламни послания;

4. Върху обекти разположени в терени на зелената система;
5. По начин, който да застрашава безопасността на движение.
ЧАСТ ТРЕТА
Административно- наказателни разпоредби
Чл. 62. Кметът на общината и кметовете на съответните населени места упражняват общ надзор по спазването на тази наредба.

Чл.63. Лицата по чл.223, ал.2 от Закона за устройство на територията съставят констативни актове за нарушения по смисъла на чл.57а, ал.1 от Закона за устройство на територията и за нарушения по Глава втора и Глава трета от тази наредба при спазване на реда и условията, предвидени в чл. 57а от ЗУТ. Същите се съобщават на нарушителите по предвидения законов ред.

Чл.64.(1) Актовете за установяване на нарушенията по тази наредба са съставят от служители от общинска администрация, определени със заповед на Кмета на Община Бяла.
(2) Наказателните постановления се издават от Кмета на Община Бяла или упълномощено от него лице.
(3) На виновните физически лица се налага глоба, а на еднолични търговци и юридически лица- имуществена санкция, съобразно тежестта на извършеното нарушение на наредбата, ако нарушителя не подлежи на по- тежко наказание по друг нормативен акт
Чл.65. При явно маловажни случаи на нарушаване на тази наредба не се съставя акт за установяване на административно нарушение, а се налага глоба по реда и в размера, предвиден с чл.39, ал.1 и ал.2 от Закона за административните нарушения и наказания.
Чл.66.(1) За нарушаване на разпоредбата на чл.7 на физическите лица се налага глоба в размер до 100 лева, а на едноличните търговци и юридическите лица- имуществена санкция в размер до 200 лева.

(2) За нарушаване на разпоредбата на чл.19 на физическите лица се налага глоба в размер до 1000 лева, а на едноличните търговци и юридическите лица- имуществена санкция в размер до 2000 лева.
(3) При повторно нарушение глобата/имуществената санкция по ал.1- 2 се налага в двоен размер.

Чл.67.(1) За нарушение на чл.50, ал.3 на физически лица се налага глоба, а на едноличните търговци и юридическите лица- имуществена санкция, в размер на 50 лева за всеки поставен плакат, афиш, листовка или друг елемент.

(2) За неспазване на задължението по чл.23, ал.3 на физически лица се налага глоба в размер до 100 лева, а на едноличните търговци и юридическите лица- имуществена санкция в размер до 200 лева.

(3) За поставяне на рекламни и информационни елементи без издадено разрешение  на физически лица се налага глоба в размер от 20 до 500 лева, а на едноличните търговци и юридическите лица- имуществена санкция в размер от 50 до 1 000 лева.
(4) При повторно нарушение по предходните алинея глобата/имуществената санкция се налага в двоен размер.
Чл.68. За нарушения на разпоредбите на тази наредба, извън тези по чл.66 и чл.67, се налага глоба в размер от 20 до 500 лв., а на едноличните търговци и юридическите лица- имуществена санкция в размер от 50 до 1000 лв.
Чл.69. Актовете за установяване на нарушенията на тази наредба се съставят от служители от общинската администрация, определени със заповед на Кмета на Община Бяла.
Чл.70. Наказателните постановления се издават от Кмета на Община Бяла.
Чл.71 Установяване на нарушенията и издаването, обжалването и изпълнението на наказателните постановления се извършва по реда на ЗАНН, доколкото в тази наредба не е предвидено друго.
ДОПЪЛНИТЕЛНИ РАЗПОРЕДБИ
§1. По смисъла на тази наредба:

1. „Повторно” е нарушението, което е извършено в едногодишен срок от влизане в сила на наказателното постановление, с което нарушителят е наказан за същото по вид нарушение;
2. „Навес”- е открито съоръжение, състоящо се от покривно покритие, свързано с терена с колони;
3. „Слънцезащитни съоръжения”- съоръжения съгласно Наредба №7/22.12.2003г. за правила и нормативи за устройство на отделните видове територии и устройствени зони;
4. „Общински типов проект” за преместваем обект- е инвестиционен проект одобрен от главния архитект на Община Бяла с площ до 10 кв.м. С него е определен външния вид, конструкция, характеристики и материали на обекта;
5. „Индивидуални проекти” за преместваеми обекти- се възлагат от възложителя и са задължителни за обекти над 10 кв.м., независимо от това къде ще бъдат монтирани;
ПРЕХОДНИ И ЗАКЛЮЧИТЕЛНИ РАЗПОРЕДБИ
§2. Тази наредба се приема на основание чл.21, ал.2 от Закона за местното самоуправление и местната администрация, чл.56, ал.2 и чл.57, ал.1 от Закона за устройство на територията и чл.79 от Административно- процесуалния кодекс.

§3. Тази наредба влиза в сила от момента на приемането й от Общински съвет- Бяла и отменя Наредба за разрешаване, функциониране и премахване на временни съоръжения за производство, търговия и услуги на територията на Община Бяла /на основание чл.56 от ЗУТ/ (приета с Решение № 46 по Протокол  № 4/03.07.2003 г. на Общински съвет – Бяла, изм. с Решение №158 по протокол №12/21.11.2008 г.).

§4. Одобрените до влизане в сила на настоящата наредба схеми за 2018 г. запазват действието си за срока до одобряване на нови такива. Всички издадени разрешения, срокът на които не е изтекъл към датата на влизане в сила на настоящата наредба, запазват действието си за срока, за който са издадени.

§5. Преместваемите обекти, рекламни, информационни и монументално-декоративни елементи, които не отговарят на изискванията на настоящата Наредба се привеждат в съответствие с нея в 6-месечен срок от влизането й в сила.

§6. Изпълнението на тази наредба се възлага на Кмета на Община Бяла, главният архитект при Община Бяла и Началникът на отдел „Благоустройство на територията и гражданска регистрация на населението” в Община Бяла.
§7. При повече от един кандидат за едно място по схемите се провежда търг или конкурс по реда, предвиден в Наредбата за реда за придобиване, управление и разпореждане с имоти и вещи-общинска собственост,  организиран от отдел „Общинска собственост”.

§8. За неуредените в настоящата наредба въпроси се прилагат разпоредбите на действащото законодателство на територията на Република България.
§9. Настоящата наредба е приета с Решение № 655 по Протокол  № 61/30.05.2019 г. на Общински съвет – Бяла. 
§ 10. /нов с Решение № 341 по протокол № 28/31.07.2025 г. на Общински съвет Бяла, в сила от датата, определена в Решение на Съвета на Европейския съюз за приемането на еврото от Република България, прието в съответствие с чл. 140, параграф 2 от Договора за функционирането на Европейския съюз и Регламент на Съвета на Европейския съюз, приет в съответствие с чл. 140, параграф 3 от Договора за функционирането на Европейския съюз/ Всички стойности, посочени в левове в текста на настоящата наредба, се превалутират съгласно правилата на чл. 12 от Закона за въвеждане на еврото в Република България и се закръгляват съгласно правилата на чл. 13 от Закона за въвеждане на еврото в Република България.
ПРЕХОДНИ И ЗАКЛЮЧИТЕЛНИ РАЗПОРЕДБИ

на Наредба за изменение и допълнение на Наредба № 3 за преместваемите обекти, за рекламните, информационните и монументално-декоративни елементи и за рекламната дейност на територията на Община Бяла

/приета с Решение № 80 по протокол № 10/29.05.2020 г. на Общински съвет Бяла/

§ 17. Започнатите до влизането в сила на тази наредба производства се довършват по досегашния ред. За започнато производство се смята денят на подаване на писменото искане пред компетентния орган.

§ 18. Настоящата Наредба е приета с Решение № 80 по протокол № 10  от  29.05.2020г. на Общински съвет Бяла и влиза в сила от датата на приемането ѝ. 

ЗАКЛЮЧИТЕЛНИ РАЗПОРЕДБИ 

към Наредба за изменение и допълнение на Наредба № 3 за преместваемите обекти, за рекламните, информационните и монументално-декоративни елементи и за рекламната дейност на територията на Община Бяла

/приета с Решение № 341 по протокол № 28/31.07.2025 г. на Общински съвет Бяла/
§ 2. Наредбата за изменение и допълнение на Наредба № 3 за преместваемите обекти, за рекламните, информационните и монументално-декоративни елементи и за рекламната дейност на територията на община Бяла е приета с Решение № 341 по протокол № 28 от 31.07.2025 г. на Общински съвет Бяла и влиза в сила от датата, определена в Решение на Съвета на Европейския съюз за приемането на еврото от Република България, прието в съответствие с чл. 140, параграф 2 от Договора за функционирането на Европейския съюз и Регламент на Съвета на Европейския съюз, приет в съответствие с чл. 140, параграф 3 от Договора за функционирането на Европейския съюз.
ПРИЛОЖЕНИЕ №1- Общински типов проект;

ПРИЛОЖЕНИЕ №2- Билбордове, видеостени, екрани;
ПРИЛОЖЕНИЕ №3 - Фирмени информационни- указателни табели.

ПРЕДСЕДАТЕЛ
НА ОБЩИНСКИ СЪВЕТ  БЯЛА:                   
МАРИАН АНТОНОВ

